钦定古今图书集成/明伦汇编/宫闱典/第053卷 > 黄唯德 叶女官 王司彩
## 钦定古今图书集成/明伦汇编/宫闱典/第053卷 > 黄唯德 叶女官 王司彩

按《广东通志》：“女官黄唯德，南海人。洪武二十年，选入
宫，命为司宝。初名阿妹。永乐初，赐今名。信任益隆。宣
德七年，乞骸骨归，太后命图及为诗赐之。其侄女即
大学士梁储母也，亦累赠至一品夫人。同时有叶女
官者，番禺人，少有淑质，通《列女传》。洪武二十四年，闻
其孝敬，选入宫，因召其父碧山、弟祖道诣阙赐宴，俱”
授锦衣卫镇抚，赉以币，复其家。又有王司彩者，番禺
人，永乐二年选入宫为女官，时年少，权妃方见幸，特
推同辇之爱，固辞曰：“臣妾，婺妇也，安敢充下陈哉。”上
重之，从其意。司彩有文学，能诗，盖宋昭容之流，而持
操过之。所作《宫词》，至今犹传诵，以为类唐句。其诗云：
“璚花移入大明宫，旖旎浓香韵晚风。”嬴得君王留步
辇，玉箫嘹喨月明中。